আজ ৯ জেলায় কালবৈশাখীর সতর্কতা, কেমন থাকবে কলকাতার আকাশ

ওয়েবডেস্ক: কলকাতায় (Kolkata Weather) কিছুটা হলেও কমেছে তাপমাত্রা (Temperature)। ফলে সামান্য স্বস্তির নিঃশ্বাস ফেলেছে বঙ্গবাসী। সকালের দিকে আকাশ পরিষ্কার থাকলেও বিকেলে আকাশ মেঘলা (Cloudy Sky) থাকার পূর্বাভাস । সেইসঙ্গে বাতাসে জলীয় বাষ্পের পরিমাণ বেশি থাকার জন্য রোদ বাড়তে থাকলে অস্বস্তিও পাল্লা দিয়ে বাড়বে।

সোমবার পর্যন্ত বিকেল বা রাতের দিকে ঝড়-বৃষ্টির পূর্বাভাস রয়েছে। শনিবার বিকেল বা সন্ধ্যায় বজ্রবিদ্যুৎ-সহ কালবৈশাখীর সম্ভাবনা ৷ দক্ষিণবঙ্গে আজ ৯ জেলায় কালবৈশাখীর (Kalbaisakhi Warning )মতো পরিস্থিতি তৈরি হতে পারে। এর মধ্যে রয়েছে পশ্চিম মেদিনীপুর, ঝাড়গ্রাম, পুরুলিয়া, বাঁকুড়া, পূর্ব ও পশ্চিম বর্ধমান, বীরভূম, মুর্শিদাবাদ এবং নদিয়া জেলায়।

একটি ঘূর্ণাবর্ত তৈরি হয়েছে। উত্তর-পূর্ব মধ্যপ্রদেশ থেকে বাংলাদেশ পর্যন্ত বিস্তৃত রয়েছে। যেটি ঝাড়খণ্ডের ওপর দিয়ে গিয়েছে এবং সমুদ্র পৃষ্ঠের দেড় কিলোমিটার ওপরে অবস্থান করছে ৷ অপরদিকে বায়ুমণ্ডলের উপরিভাগে চক্রবৎ ঘূর্ণাবর্ত রয়েছে, যা হিমালয়ের পাদদেশে অবস্থিত সিকিম এবং তার পার্শ্ববর্তী অঞ্চল পর্যন্ত রয়েছে। এই চক্রবৎ ঘূর্ণাবর্তটি বিস্তৃত পশ্চিম-মধ্য বঙ্গোপসাগর পর্যন্ত ৷ যা সমুদ্র পৃষ্ঠ থেকে ৩.১ কিলোমিটার উপরিভাগে অবস্থান করছে।

আরও পড়ুন: কবে শুরু হচ্ছে গরমের ছুটি? জানিয়ে দিল স্কুল শিক্ষা দফতর

এই জোড়া ঘূর্ণাবর্তে প্রভাবে প্রচুর পরিমাণে জলীয় বাষ্প এই রাজ্যে প্রবেশ করছে ৷ এর কারণে ১৫ এপ্রিল পর্যন্ত বজ্রবিদ্যুৎ-সহ বৃষ্টি এবং ঝোড়ো হাওয়া বইবে। বিক্ষিপ্তভাবে ঝড় বৃষ্টির পূর্বাভাস রয়েছে। মঙ্গলবার পর্যন্ত বিক্ষিপ্তভাবে দক্ষিণবঙ্গে বৃষ্টি চলবে।

রবিবারও কলকাতা সহ দক্ষিণবঙ্গে বজ্রবিদ্যুৎ-সহ ঝড়-বৃষ্টির সর্তকতা। পাশাপাশি কালবৈশাখীর সতর্কতা জারি থাকবে ৬ জেলায়। হুগলি, বাঁকুড়া, পূর্ব ও পশ্চিম বর্ধমান, বীরভূম এবং নদিয়া জেলায়। ৪০ থেকে ৬০ কিলোমিটার বেগে ঝোড়ো হাওয়া বইবে।

সোমবারও কলকাতা-সহ দক্ষিণবঙ্গের সব জেলাতেই ঝড়-বৃষ্টির সতর্কতা। ৪ জেলায় ঝড়-বৃষ্টির সর্তকতা বেশি থাকবে। পশ্চিম মেদিনীপুর, ঝাড়গ্রাম, পূর্ব মেদিনীপুর এবং পুরুলিয়ায়। বাতাসে হাওয়ার গতিবেগ থাকবে ঘণ্টায় ৪০ থেকে ৬০ কিলোমিটার বেগে।

অন্যদিকে উত্তরবঙ্গের সব জেলাতেই বৃষ্টির পূর্বাভাস। ভারী বৃষ্টিরও সম্ভাবনা রয়েছে। আজ দার্জিলিংয়ে ভারী বৃষ্টির সতর্কতা। ওপরের দিকের পাঁচ জেলায় বৃষ্টি বেশি হওয়ার সম্ভাবনা। দার্জিলিং, কালিম্পং, আলিপুরদুয়ার, কোচবিহার এবং জলপাইগুড়ি জেলায় বজ্রবিদ্যুৎ-সহ বৃষ্টি, সঙ্গে ঘণ্টায় ৩০ থেকে ৪০ কিলোমিটার বেগে বইবে হাওয়া। মালদা এবং উত্তর ও দক্ষিণ দিনাজপুর এই তিনজেলায় বাতাস হাওয়ার গতিবেগ থাকতে পারে ৫০ থেকে ৬০ কিলোমিটার। পার্বত্য এলাকায় বিক্ষিপ্তভাবে ঝড়-বৃষ্টি চলবে বুধবার পর্যন্ত।

আজ দিনের সর্বোচ্চ তামপাত্রা ৩৫ ডিগ্রি সেলসিয়াস, সর্বনিম্ন ২৭ ডিগ্রি সেলসিয়াস।